Megnyitó beszéd a Fasor 110@K11 kiállításon

Budapest, 2016. január 8.

Szeretettel és barátsággal köszöntök mindenkit, itt a K11-ben – a kultúra új helyszínén a pesti belvárosban. Állt már itt üzem, otthon és egy rosszhírű kocsma is. Most hivatalosan is a művészet és kultúra otthona, nagyszabású programokkal. A befogadásért itt szeretnénk köszönetet mondani gyülekezetünk nevében az intézmény vezetőjének, Farkas Tibornak.

Közös kérdésünk, hogy egy kicsiny boltíves kapualjon keresztül megérkezhetnek-e nagy dolgok a falai közé, az életünkbe. Még egyetemesebben tekintve*: A véges befogadhatja-e a végtelent?*

Ez minden templomépítő feszítő kérdése is. Lesz-e hely itt a szent Isten számára, a kapu mögött, a lépcsőkön át a szószék és a keresztelő kút, az oltár és a térdeplőzsámolyok közelében? Minden kreatív erő erre az egy lényeges kérdésre irányul a templom összefüggésében. És benne egyszerre érvényesül egyfajta *kötött rend* és *alkotó szabadság*. Templom és kreativitás. A kötött rend a fasor esetében a (neo)gótika és az evangélikus templomépítészet hagyományait jelenti. Az alkotó szabadság pedig a századforduló korának legkiválóbb művészeiből és mestereiből álló kör szellemi össztermékében ölt testet. Itt kell megemlítenem Pecz Samu műépítész vezető szerepét, valamint Benczúr Gyula, Róth Miksa, Jancsurák Gusztáv és a többiek mellett az Angster orgonagyár remekműveit.

A kiállításra érkezők ebből a gazdagságból meríthetnek, az Erzsébetvárosban, a Király utca folytatásában álló fasori evangélikus templom és a gimnázium épületegyütteséből. Amely110 éve inspirál: hitet, nyitottságot és közösséget kínál falain belül.

Most két fiatal alkotó szemén keresztül, Kérges Máté fotós és Novotny Dóra grafikus segítségével láthatjuk e templom megannyi míves részletét. Azzal a frissességgel és igénnyel, hogy bármely részlet, vagy használati tárgy legyen is a kiindulópont, elindulhasson bennünk a felfedezés öröme, rácsodálkozás az egészre. Valójában arra, aki miatt egy templom megépül és haszonnal bír. Abban bízunk, hogy itt a K11-ben, ahol zene, tánc és irodalom rétegeiből épül egy új közösségi tér, valami megvalósulhat ebből. Most a szent befogadásával is.

Hogy a fasori templom és iskola milyen sokrétűen inspirálhat, azt előttem elmondták már sokan, kiváló művészettörténészek, építészettel, iskolatörténettel foglalkozó szakemberek. Én tehát – lelkészi helyzetemből fakadóan is - úgy tekintek most templomunkra, mint egy különleges szakrális, ünnepélyes térre, ahol *legmélyebb önmagunkkal együtt állhatunk meg Isten előtt – közösségben egymással.* Munka-, be- és kikapcsolódásképpen. Nagyünnepek idején, az élet fordulópontjain és a lelki élet heti ritmusának rendje szerint is. És ezzel így vagyunk jó egynéhányan, akár középiskolás diákok vagy tanárok, akik lelki-szellemi formálódásuk fontos helyeként tartják számon a Fasort, vagy az épp aktuális gyülekezet, akikkel együtt rendszeresen ezzel az egzisztenciális kérdéssel szembesülünk mi is: Vajon a véges befogadhatja-e a végtelent? Mindeközben a templom teret ad az imádkozó, éneklő, Isten igéjére figyelő és a teremtő csendet kereső ember számára. Bárkinek, nagy nyitottsággal. Ezek az emberek, meggyőződésem, hogy nemzedékek óta e szépséges falak között tanultak meg jobban figyelni egymásra és a világ lényeges dolgaira is. Közben - az itt kiállított fotók mellett - ki tudja hány albumnyi fotó gyűlt össze családi fotóalbumokban, ahol feltűnnek a templom egyes részletei, azokkal a főszerepben, akik megkeresztelt gyermekként vagy felnőttként, kapcsolatukra áldást kérő házasokként, vagy veszteségeikben vigaszt keresőkként jöttek e templomba.

Kilépni a templom falai közül, átlépni a küszöbét és mindezzel a csodával előállni egy kiállító térben rizikós, kockázatos vállalkozás. Magában hordozza ezt a feszültséget: A véges befogadhatja-e a végtelent?

Négy személyes szempontot hadd adjak még a templomot bemutató Fasor 110@K11 kiállításhoz, milyen is számomra ez a templom:

* **Részletek** gazdagsága – ezekből áll elő az összkép. Részletek gazdagságából meríthetünk – itt a kiállítótérben 29 tabló, 27 tematikus csomópont segít ebben. Kiemelések, nagyítások, melyek Istent hirdetik: Övé a dicsőség.Ez az ajándékozó, kegyelmes Isten ma is érinti a részletekbe veszőket, a magukra maradtakat, egy nagyváros sűrűjében elhagyatott nemzedéket. Kiemel a részleteken keresztül is.
* **Igazodási pont** – annak a Jézusnak a személyében, akinek az életeseményeiből, születése, a kicsikhez forduló tanító/áldó jelenléte, megváltó halála és áldást osztó, az újszövetség poharából kínáló sugárzó alakja is feltűnik a templomban. Benne érkezik hozzánk Isten emberléptékű közelsége, aki igazodási pont és forrás ma is.
* **Sokszínű** – a legszínesebb evangélikus templom, amely egy sok tekintetben elszürkülő világban az érzelmek és a hit színes kifejezőerejére irányítja a figyelmet. A kozmosz teljessége tükröződik sokszínű, növényi motívumokkal díszített felületein és faragványain át.
* **Családias** - A gótikus csúcsívek között valahogy mégsem válik elveszetten kicsivé az ember – mert családias méretek és bensőséges összhatás jellemzik e templomot. Segítve azt, hogy a hazatalálás pillanatait is átéljük – Erzsébetvárosnak ebben az impozáns saroképületében.

Tisztelt hallgatóság, ezekkel a gondolatokkal nyitom meg kiállításunkat a K11-ben, nem kevesebbet remélve, hogy végül minden kockázatával együtt befogadhatjuk a végtelen távlatokat nyitó, életünk részleteiben is igazodási pontot, sokszínű életet kínáló és családias légkört teremtő Istent.

Köszönöm a figyelmet….

Aradi György